Saopštenje za medije

**Izložba grafika „Konstantin“**

Pančevo, 01.12. 2016. – **U ponedeljak 05. decembra u 19h u Narodnom muzeju Pančevo biće otvorena izložba grafika „Konstantin“ akademskog slikara Veljka Mihajlovića.**

**Obilazeći manastire i crkve – od Alabanije, Rumunije, Hilandara, Makedonije, Crne Gore, Italije, Mađarske, Srbije ali i Vatikan (Rafaelova soba, Konstantinov slavoluk Rim, Arco – Pjero de la Fančeska- Legenda o Časnom krstu i carica Jelena) – Veljko Mihajlović proučava i znalački prenosi likove Svetog Konstantina i njegove majke Svete carice Jelene.** Ono što suštinski obeležava program fresaka u svakoj pravoslavnoj crkvi od početka drugog milenijuma jeste obavezna zajednička predstava carskog para, sina Konstantina i majke Jelene, sa Časnim krstom između sebe, i to u zoni stojećih figura.

Na 80 grafičkih listova umetnik iznosi sopstveni, strogo izbalansirani pogled na lik rimskog imperatora Gaja Flavija Valerija Aurelija Konstantina (272 – 337), istorijsku ličnost koja je dalekosežnošću svojih poteza obeležila civilizacijske tokove. Istovremeno, autor se sa podjednakim interesovanjem bavi načinom na koji su potonja pokoljenja kroz likovni izraz čuvala **sećanje na prvog hrišćanskog vladara koji je Milanskim ediktom 313. godine izveo hrišćane iz katakombi i dopustio da započnu slobodno ispovedanje svoje vere.**

Veljko Mihajlović rođen je 1948. u Sarajevu, a odrastao je i školovao se u Beogradu, gde je završio Fakultet likovnih umetnosti.

**Izložba će biti otvorena do 17. decembra.**